### Beslutning

Godkendt.

### Sagsfremstilling

## Resume og sagens baggrund

På investeringsoversigten for 2022 til 2026 er der afsat et samlet rådighedsbeløb på 37,3 mio. kr. til at etablere et kulturhus i [adresse]. Projektet har været sat på pause på grund af valg af ny rådgiver. Administrationen orienterer nu om seneste status på etableringen af kulturhuset.

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Kultur- og Fritidsudvalget, Teknik- og Miljøudvalget.

## Sagsfremstilling

På investeringsoversigten for 2022 til 2026 er der afsat et samlet rådighedsbeløb på 37,3 mio. kr. (inklusive fremskrivning) til at etablere et kulturhus i [adresse].

Projektet er blevet forsinket, idet den oprindelige totalrådgiver på projektet vurderede, at projektet ikke kunne gennemføres inden for den afsatte projektøkonomi, og da samarbejdet med den pågældende rådgiver er ophørt. I den forbindelse har Kommunalbestyrelsen drøftet det videre forløb og besluttet, at der igangsættes et nyt rådgiverudbud vedrørende etableringen af et kulturhus i [adresse] med afsæt i en ny revideret økonomisk ramme, som er 15 mio. kr. højere end den oprindelige ramme, og som indgår i budgetovervejelserne for 2027.

Seneste status er, at administrationen har igangsat arbejdet med at tilpasse udbudsmaterialet for etableringen af kulturhuset, så det afspejler nyeste viden, herunder destruktive undersøgelser af eksisterende bærende og stabiliserende konstruktioner. Destruktive undersøgelser vil sige, at der åbnes ind til konstruktionerne for at se, hvad der for eksempel gemmer sig bag vægge og gulve.

Tidsplan med forbehold for uforudselige hændelser og politisk behandling:

* Tilretning af udbudsmateriale: april/maj 2025. Administrationen samarbejder med Cebra arkitekter omkring tilretning af det eksisterende udbudsmateriale, således at dette ligger klar til genudbud den 5. maj 2025.
* Udbudsperiode: maj/juni 2025. Totalrådgiverydelsen genudbydes i EU-udbud jf. gældende lovgivning.
* Kontrahering med totalrådgiver: primo juli 2025. Administrationen forventer at kunne indgå aftale med den vindende tilbudsgiver inden sommerferien 2025.
* Totalrådgivers projektering og udbud: august 2025 til juni 2026. Den nye totalrådgiver skal udarbejde myndigheds- detail- og hovedprojekt samt udbudsmateriale for udbud i hovedentreprise.
* Byggeperiode: juni 2026 til oktober 2027.
* Commissioning: oktober/november 2027. Commissioning er en kvalitetsstyringsproces, der verificerer, dokumenterer og tester, at et byggeri opfylder de specificerede krav.
* Indflytning og ibrugtagning: november/december 2027. Det forventes at indflytning sker sideløbende med processen for commissioning, således at indflytning og ibrugtagning kan ske umiddelbart inden jul 2027.

## Økonomiske konsekvenser

Ingen.

### Sagens forløb

06/05/2025 Kultur- og Fritidsudvalget
Taget til efterretning.